अल्मुताइरीको देश कुवेतविरुद्ध खेल्दै नेपाली टोली
अब्दुल्लाह अल्मुताइरीलाई के विश्वास छ भने जति बेला नेपालले शनिबारको खेलमा कुवेतको सामना गर्नेछ, त्यति बेला नेपालको समर्थनमा केही कुवेती पक्कै हुनेछन् । आखिरमा नेपाली राष्ट्रिय फुटबल टिमका मुख्य प्रशिक्षक अल्मुताइरी स्वयं कुवेती हुन् ।
काठमाडौँ — अब्दुल्लाह अल्मुताइरीलाई के विश्वास छ भने जति बेला नेपालले शनिबारको खेलमा कुवेतको सामना गर्नेछ, त्यति बेला नेपालको समर्थनमा केही कुवेती पक्कै हुनेछन् । आखिरमा नेपाली राष्ट्रिय फुटबल टिमका मुख्य प्रशिक्षक अल्मुताइरी स्वयं कुवेती हुन् ।‘कुवेत मेरो देश हो, तर म व्यवसायिक प्रशिक्षक पनि हुँ । त्यसैले कुवेतविरुद्ध राम्रो नतिजा निकाल्न मैले सबै प्रयास गर्नेछु, विश्वास छ, खेलाडीको प्रदर्शन पनि राम्रा रहनेछ ।’एसियाकप छनोट तेस्रो चरणको आफ्नो दोस्रो खेलमा नेपालले जाबिर अल अहमद स्टेडिमयमा हुने कुवेतको सामना गर्न लागेको हो । खेल शनिबार राति १० बजे सुरु हुनेछ र अल्मुताइरी नेपाली टिमका सफलताका लागि कामना गर्न समर्थकलाई अनुरोध पनि गरेका छन् । दुवै टिमले आ–आफ्नो पहिलो खेल गुमाएका थिए । समूह ‘ए’ का खेलमा नेपाल जोर्डनसँग २–० ले पराजित भएको थियो भने कुवेत इन्डोनेसियाको हातबाट २–१ ले पराजित रह्यो ।त्यसैले यो खेल नेपाल र कुवेत दुवैका लागि महत्त्वपूर्ण रहेको छ । जोर्डनविरुद्ध पराजित खेलमा नेपालको प्रदर्शन अपेक्षा अनुसार राम्रो रहेको दाबी गरेका अल्मुताइरीले नेपाली खेलाडीलाई कुवेतविरुद्धको खेलमा अझ जुझारु भएर प्रदर्शन गर्न भनेका छन् । कुवेत भने इन्डोनेसियाविरुद्धको खेलमा अप्रत्यासित रूपमा पराजित भएको थियो र उसको स्थिति घाइते बाघको जस्तै रहेको छ । अल्मुताइरीले आफ्नै देशविरुद्ध पहिलो पल्ट विपक्षी टिम सम्हाल्न लागेका हुन् ।अल्मुताइरीले भनेका छन्, ‘यो खेलमा मलाई कुवेतले होइन, नेपालले जित्दा नै खुसी मिल्नेछ । यो खेल पक्कै पनि मेरो लागि भावनात्मक रहनेछ । म यो खेलमा दुवै देशको राष्ट्रिय गीत आउने छु ।’ मुख्य प्रशिक्षक र केही पुराना खेलाडीबीचको मतभेदबीच नेपालले यो दोस्रो खेल खेल्न लागेको हो । नियमित कप्तान तथा गोलरक्षक किरण लिम्बूसहित रोहित चन्दविना कुवेत पुगेको नेपाली टिमको प्रदर्शनमा नै अल्मुताइरीको भविष्य टिकेको छ ।कुवेत नेपालका लागि ऐतिहासिक प्रतिद्वन्द्वी पनि हो । नेपालले आधिकारिक खेलमा सामना गरेको कुवेत नै पहिलो विपक्षी टिम हो । सन् १९८२ मा यी दुई टिम एसियाली खेलकुदमा भिडेका थिए । त्यसयता नेपाल र कुवेतबीच अहिलेसम्म आठ खेल भएका छन् । त्यसमध्ये एक बराबरीमा टुंगेको छ र भने बाँकी सात खेलमा नेपाल पराजित रहेको छ । नेपालले अन्तिम पटक भुटानमा कुवेतको सामना गरेको थियो र त्यसमा नेपाल खालि १–० ले पराजित रहेको थियो ।